Onderwyser geskors oor bewerings van seksuele teisteringArgieffoto Die departement van onderwys in KwaZulu-Natal het Maandag gesê ŉ onderwyser van die Tongaat Secondary School is geskors hangende ŉ ondersoek na bewerings van seksuele teistering. Kwazi Mthethwa, woordvoerder van die departement, het gesê die onderwyser het na bewering grafiese foto’s van ŉ seksuele aard aan leerders oor WhatsApp gestuur waarna die departement besluit het om beslissend op te tree. Volgens Mthethwa distansieer die departement hom van enige seksuele teistering en mishandeling en skroom nie om teen seksuele oortreders in die onderwyssektor op te tree nie. “Baie van ons skole het gewelddadige en onveilige omgewings geword, veral vir meisiekinders. Dit is ’n saak wat dringend aandag van alle sektore in die samelewing moet geniet. Ons houding ten opsigte van gevalle van dié aard is dat dit van skole ’n onveilige plek vir van ons kinders maak, wat baie van hul drome verpletter en hulle van ŉ akademiese skoolervaring ontneem,” het Mthethwa gesê. ŉ Ondersoek na die bewerings is van stapel gestuur. Die onderwyser bly geskors hangende die uitkoms van die ondersoek.